《送邹尚友赴澧川》
明代·杨士奇

新春散寒冱，旭日明江浦。浦树净亭亭，犹含夜来雨。

远客促行迈，故人皆出祖。初来自西川，遄征溯南楚。

离别即须臾，晤言方几许。圣朝悯茕嫠，简贤需召杜。

恺悌终荐达，承流寄绥抚。澧水出涔阳，东连洞庭渚。

其俗本惇朴，其民素贫窭。竭力供县官，何尝厌勤苦。

兹晨望贤牧，蚤暮急延伫。行矣敷仁恩，殚心副当宁。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。